钦定古今图书集成/明伦汇编/氏族典/第112卷 > 崔圆
## 钦定古今图书集成/明伦汇编/氏族典/第112卷 > 崔圆

按《唐书崔圆传》，“圆字有裕，贝州武城人，后魏尚书亮
八世孙。喜学兵家。开元中，诏举遗逸，以钤谋对策甲
科，历京兆府参军，迁会昌丞。杨国忠遥领剑南，引为
左司马，知留后。元宗西出，次扶风，迁御史中丞、剑南
节度副大使。圆锐功名，初闻难，乃治城浚隍，列馆宇，
具陈蜀土腴谷羡，储供易办。帝省书泣下，即日拜中”
书侍郎、同中书门下平章事，仍兼剑南节度使。天子
至，朝廷百司殿宇帷幔皆具，益嗟赏之。至德二载，迁
中书令，封赵国公。乾元元年，罢为太子少师，留守东
都。王师之败相州也，军所过，皆纵剽，圆惧，委东都，奔
襄阳，诏削阶封。李光弼表为怀州刺史，改汾州，以治
行称。徙淮南节度使。在镇六年，请朝京师，诏检校尚
书右仆射。大历中卒。